**ΘΑΥΜΑΤΑ ΤΗΣ ΑΓΙΑΣ ΟΣΙΟΠΑΡΘΕΝΟΜΑΡΤΥΡΟΣ**

**ΑΝΑΣΤΑΣΙΑΣ ΤΗΣ ΡΩΜΑΙΑΣ.**

****

**Απόσβεσις πυρκαϊάς (1890).**

Το 1890 πυρκαϊά εξερράγη στο δάσος της Ιεράς Μονής μας μεταξύ των περιοχών Αλωνάκι και Άγιος Θεολόγος. Οι πατέρες, όταν είδαν τη φωτιά πήραν αξίνες, πριόνια, τσεκούρια και άλλα σχετικά για την κατάσβεσι. Πήραν μαζί τους και ένα μουλάρι, πάνω στο οποίο κρέμασαν ένα τορβά (ταγάρι) με τα τίμια λείψανα της αγίας Αναστασίας της Ρωμαίας, και έσπευσαν ταχέως προς το πυρπολούμενο δάσος.

Όταν πλησίασαν αρκετά στη φωτιά, μια αντίθετη πνοή ανέμου έστρεψε απότομα τις φλόγες προς την πλευρά που βρίσκονταν οι πατέρες. Φοβισμένοι οι αδελφοί μήπως κυκλωθούν από τις φλόγες, άρχισαν να απομακρύνωνται, εγκαταλείποντας το μουλάρι μόνο του. Το μουλάρι είχε ήδη πολιορκηθή από τις φλόγες, ενώ οι πατέρες απαρηγόρητοι θρηνούσαν την απώλεια των τιμίων λειψάνων.

Σε λίγα λεπτά διεπίστωσαν ότι το μουλάρι παραδόξως διέσχισε τριακόσια περίπου μέτρα φλογισμένης περιοχής, χωρίς να πάθη τίποτε, μεταφέροντας άθικτο το ιερό φορτίο. Μόλις το ζώο βγήκε από τις φλόγες, η φωτιά έσβησε μόνη της.

Βαρλαάμ Αγγελάκου

(Μοναχού Γρηγοριάτου)

«Η εν Αγίω Όρει Άθω

Ιερά Μονή του Αγίου Γρηγορίου»

Θεσσαλονίκη (1921), σελ. 27-28.

**Εξάλειψις ακρίδων (1912)**

Το 1912 πυκνότατα νέφη ακρίδων απλώθηκαν άνω από τη χερσόνησο της Σιθωνίας. Εκεί ευρίσκοντο πολλά μετόχια αγιορειτικών Ιερών Μονών, μεταξύ των οποίων και το δικό μας, στην περιοχή του Νέου Μαρμαρά, πλησίον του χωριού Παρθενών. Οι ακρίδες έπεσαν επάνω στα εκατό ελαιόδεντρα του Μετοχίου, τα οποία αποξήραναν τελείως.

Εν όψει ολοσχερούς καταστροφής της βλαστήσεως του μετοχίου, ο οικονόμος αυτού Γέρων Ανδρέας Γρηγοριάτης εζήτησε να του στείλουν εσπευσμένως ένα ιερέα από την Μονή μας με άγια λείψανα. Η Μονή τότε έστειλε τον τότε ιερομόναχο παπά – Αθανάσιο με το αριστερό πόδι και τη θήκη με το αίμα της αγίας Αναστασίας της Ρωμαίας.

Φθάνοντας στο μετόχι ο παπά – Αθανάσιος, έψαλε, ετέλεσε αγιασμό και παράκλησι. Αμέσως μετά τον αγιασμό οι ακρίδες έκαναν την εξής εργασία: Άρχισαν να τρώγουν όλα τα άχρηστα χόρτα και τα ζιζάνια, και έτσι άφηναν τα χρήσιμα οπωροκηπευτικά να αναπτυχθούν ελεύθερα.

Αυτό απάλλασε το μετόχι και από πρόσθετη κηπουρική εργασία και από πολλά αγροτικά χέρια.

Κατόπιν εμφανίστηκαν χιλιάδες γλάροι, που έπεσαν πάνω στις ακρίδες και τις κατέφαγαν. Αυτόπτης μάρτυς του θαύματος ήταν και ο Μητροπολίτης Κασσανδρείας Ειρηναίος.

Βαρλαάμ Αγγελάκου

(Μοναχού Γρηγοριάτου)

«Η εν Αγίω Όρει Άθω

Ιερά Μονή του Αγίου Γρηγορίου»

Θεσσαλονίκη (1921), σελ. 28-29.

**Θεραπεία ισχυαλγίας (1920)**

Πριν πάω στο στρατό, προσβλήθηκα από υπεροξεία ισχυαλγία, περιοδική μεν, μα αφόρητη. Δεν μπορούσα να σταθώ στα πόδια μου, όταν μ’ έπιανε, κι έπεφτα κάτω, όπου κι αν βρισκόμουν. Κανένα ιατροφαρμακευτικό μέσον, ούτε θερμόλουτρα, ούτε ο στρατός μπόρεσαν να με θεραπεύσουν. Μόνιμη, μαρτυρική κατάστασις.

Κάποια ημέρα έφεραν σιτάρι στην παραλία της Ιεράς Μονής Οσίου Γρηγορίου και κατά την συνήθεια έπρεπε όλοι να το ξεφορτώσουμε. Σαν άρχισε το ξεφόρτωμα, μ’ έπιασε ξαφνικά το μόνιμο βάσανό μου, κι έπεσα κατάχαμα, συστρεφόμουν σπασμωδικά, βογγούσα από τους πόνους.

Έτρεξαν τότε δύο – τρεις πατέρες, κοντά σ’ αυτούς κι ένα σεβάσμιο και ενάρετο γεροντάκι˙ Αρσένιος, Αρτέμιος, δεν θυμάμαι. Με ρώτησαν τι έχω. Όταν τους είπα το πάθημά μου, το μετέφεραν στους άλλους και άρχισαν τα σχόλια. Πολλοί με λυπήθηκαν, άλλοι ταλαντεύονταν να τα πιστέψουν, άλλοι απιστούσαν. Μερικοί νόμιζαν ότι το κάνω για ν’ αποφύγω τον κόπο. Κάποιοι με χαρακτήρισαν υπερβολικά ως «μάγκα Πειραιώτη».

Τα υπέμεινα όλα. Μόνο ο Γέροντάς μου με παρηγορούσε: «Μην κλαίς, παιδί μου. Μην απελπίζεσαι. Σε πιστεύω. Θα πείσω και τους άλλους πατέρες για την ειλικρίνειά σου. Μα θα σου δώσω μια συμβουλή, και σε παρακαλώ να μ’ ακούσης. Εμείς εδώ έχουμε δικό μας ιατρό, την αγία Αναστασία τη Ρωμαία, με τα λείψανα και το παρεκκλήσι της. όταν λειτουργήσει, να ξαγρυπνήσεις από βραδύς, να προσευχηθείς με όλη σου την καρδιά, να χύσεις και κανένα δάκρυ. Κι όταν τελειώσει η λειτουργία το πρωί, ν’ αλείψεις το μέρος που σε πονάει με λάδι απ’ το καντήλι της Αγίας, παρακαλώντας την με δάκρυα να σε κάνη καλά. Κατόπιν έλα να με δης».

Ακολούθησα πιστά την υπόδειξη, κατά γράμμα. Κι όταν πλέον αλείφθηκα, τι χάρις ήταν εκείνη! Άρχισα ξαφνικά να κινούμαι ελεύθερα, χωρίς τον παραμικρό πόνο.

Έχουν περάσει εξήντα χρόνια. Δεν ξαναενοχλήθηκα.

Γέρων Ιωακείμ Γρηγοριάτης

εν: περ. ΟΣΙΟΣ ΓΡΗΓΟΡΙΟΣ τ.8

ΑΘΗΝΑ 1983, σελ. 101 – 102.

**Διανομή νομισμάτων (1931).**

Ο μακαριστός πατήρ Γελάσιος, πρώην αδελφός της Ιεράς Μονής μας και κατόπιν Σιμωνοπετρίτης, μας διηγήθηκε τα εξής:

-Όταν ήμουν δόκιμος στο Μοναστήρι του Οσίου Γρηγορίου, μια νύχτα, στην ακολουθία του Όρθρου, καθόμουν σε κάποιο στασίδι της Λιτής. Την στιγμή που εξεφώνησε ο διάκονος: «Την Θεοτόκον και Μητέρα του Φωτός εν ύμνοις τιμώντες μεγαλύνομεν» και άρχισε η Θ’ Ωδή, είδα να εξέρχωνται από την Ωραία Πύλη δύο γυναίκες σεμνότατες και μεγαλοπρεπείς.

Η πρώτη φαινόταν περίπου 60 χρονών, η δεύτερη πολύ νεαρή. Τότε άρχισαν να περιφέρωνται σε όλα τα στασίδια και η νεαρή εμοίραζε διάφορα νομίσματα μόνο σ’ εκείνους που υπεδείκνυε η μεγαλύτερη γυναίκα.

Έτσι άρχισε η διανομή από τον μακαριστό ηγούμενο παπά – Αθανάσιο. Στους υπολοίπους πατέρες, σε άλλους έδινε, σε άλλους όχι. Όταν με πλησίασαν, έδωσαν και σε μένα ένα νόμισμα. Αργότερα, όταν διηγήθηκα στον άγιο Γέροντά μου παπά – Αθανάσιο τα φοβερά αυτά πράγματα, μου απάντησε ότι η πρώτη γυναίκα ήταν η Κυρία Θεοτόκος και η δεύτερη η αγία Αναστασία η Ρωμαία.

Μοναχός Γελάσιος Σιμωνοπετρίτης

Ιερά Μονή Σίμωνος Πέτρας, Άγιον Όρος.

**Εκδίωξις κάμπιας (1942)**

Το 1942 ευρισκόμουν στην Ιερά Μονή του Οσίου Γρηγορίου και ήμουν διακονητής στο αμπέλι της Μονής με τον μοναχό Βασίλειο. Τη χρονιά εκείνη εμφανίστηκε ένα κοπάδια από μεγάλες κάμπιες, που γέμισαν την περιοχή όλη και κατέτρωγαν όχι μόνο τα φύλλα αλλά και τους βλαστούς.

Ο παπά –Στέφανος, ένας ενάρετος εφημέριος της Μονής, πήρε το χέρι της Αγίας Αναστασίας της Ρωμαίας, πήγε στο αμπέλι και έκανε αγιασμό. Παρ’ όλα ταύτα οι κάμπιες συνέχιζαν το καταστροφικό τους έργο.

Τότε ο μέγιστος εν αρεταίς παπά – Αθανάσιος, ο προηγούμενος της Μονής, πήρε τη θήκη με το αίμα της αγίας Αναστασίας της Ρωμαίας, το οποίο φυλάσσεται στο Καθολικό, πήγε στο αμπέλι και έκανε δεύτερο αγιασμό.

Όταν τελείωσε ο αγιασμός, όλες οι κάμπιες σηκώθηκαν στον αέρα, σαν να είχανε φτερά. Τις είδα με τα μάτια μου. Ύστερα το σύννεφο αυτό με τις κάμπιες ώρμησε κατά τη θάλασσα, έπεσε μέσα και πνίγηκε. Το θαύμα ήταν ολοφάνερο.

Επίσης το 1936 είχα πολλά προβλήματα με το στομάχι μου. Μόλις ο παπά – Δημήτριος με σταύρωσε με το χέρι της αγίας Αναστασίας, έπαψαν οι πόνοι αμέσως, και δεν με ξαναπείραξε το στομάχι.

Γέρων Χρύσανθος Καρυώτης

Καρυαί – Άγιον Όρος.

**Διάφορα θαύματα.**

Τόμοι ολόκληροι θα χρειάζονταν, για να περιγράψουμε λεπτομερώς τα πάμπολλα θαύματα που επιτέλεσε και επιτελεί η προστάτις και ιατρός μας αγία Αναστασία η Ρωμαία. Πλην όμως εγράφησαν, υπάρχουν και άλλα επί μέρους θαύματα, τόσο σε αδελφούς της Ιεράς ημών Μονής του Οσίου Γρηγορίου, όσο και σε πιστούς εν τω κόσμω.

Παρακάτω αναφέρουμε διάφορες ασθένειες μοναχών και λαϊκών, που έγιναν τελείως καλά με το λάδι από το κανδήλι της Αγίας και με την Παράκλησί της, με το βαμβάκι από τα ιερά της λείψανα, ή και μόνο με την επίκλησι του σεπτού ονόματός της: «Αγία Αναστασία, πρέσβευε υπέρ εμού».

Μάγειρας της Μονής που έπαθε οσφυαλγία λόγω διακονήματος, θεραπεύτηκε ταχέως με λάδι της κανδήλας. Αδελφός θεραπεύτηκε από εντερικά προβλήματα με τον ίδιο τρόπο. Άλλος που έπασχε από φοβερό πονόδοντο, με λάδι και επίμονη προσευχή ανακουφίστηκε αμέσως και το κατεστραμμένο δόντι δεν τον πόνεσε διόλου ως την εξαγωγή, μετά από τρεις μήνες. Αδελφοί που έπασχαν από πονοκέφαλο, στομαχόπονο, πονόδοντο, πονόματο, μέση, ποδαλγία, αρθριτικά, κλπ. έγιναν καλά ή βελτιώθηκε πολύ η κατάστασίς τους με την επίκλησι του ονόματος της Αγίας, το λάδι και την Παράκλησί της.

Λαϊκός με φοβερούς πονοκεφάλους αλείφθηκε με πίστι στο μέτωπό του κι έγινε καλά ακαριαίως. Υπάρχου ακόμη περιπτώσεις βελτιώσεως της καταστάσεως των ασθενών, μέχρι τελείας θεραπείας. Θεραπεύθηκαν ασθενείς από εγκεφαλικά νοσήματα, λευχαιμία, καρδιοπάθεια, πονοκέφαλο, καρκίνο, δυστοκία, πέτρα στα νεφρά και στη χολή κ.α.

Πλην τούτων έχουμε πολλές εμφανίσεις της Αγίας σε αδελφούς της Μονής, σε όνειρο ή εν εγρηγόρσει. Εμφανίστηκε σε διαφόρους πατέρες για να τους αναγγείλη το επικείμενο τέλος τους, ώστε να ετοιμαστούν δεόντως, δίνοντάς τους σαν σημείο ένα λευκό σινδόνι. Άλλους προειδοποιεί, άλλους παρηγορεί, σε άλλους αφήνει μήνυμα.

Κάθε βράδυ η Αγία δέχεται επισκέψεις πατέρων στο παρεκκλήσι της. Άλλους θεραπεύει, άλλους παραμυθεί, άλλους τονώνει, άλλους απαλλάσσει από το πόλεμο των λογισμών. Στο ίδιο παρεκκλήσι επιτελούνται Παρακλήσεις επειγούσης ανάγκης και Θείες Λειτουργίες για διαφόρους ασθενείς. Το λάδι από το κανδήλι της έχει γίνει κυριολεκτικώς ψυχοσωματικό φάρμακο.

Στον ίδιο χώρο πολλοί προσκυνητές κάτω από το επιτραχήλιο του πνευματικού έχουν μετανοήσει, έχουν κλάψει, έχουν φωτιστή. Τα άγια λείψανά της, δωρεά μιας ευσεβούς οικογενείας, Ραλλούς και Εμμανουήλ, φέρουν ακόμη δέρμα από τη Αγία, ευωδιάζουν και παραμένουν άφθαρτα, με εμφανή δηλαδή τα σημεία της ακτίστου Χάριτος του Θεού. Στα πόδια της επίσης είναι εμφανείς οι στρεβλώσεις που υπέστη στο μαρτύριό της.

Κάθε χρόνο γίνεται πανήγυρις στις 29 Οκτωβρίου, όπου παρατηρείται κοσμοσυρροή αγιορειτών και προσκυνητών. Κανείς δεν φεύγει χωρίς μισθό.

Δίπλα στον Άγιο Νικόλαο τον εν Μύροις και στον όσιο Γρηγόριο τον Κτίτορα, η αγία Αναστασία παραστέκει ως τρίτη προστάτις και βοηθός μας. Κάθε αδελφός, κάθε αγιορείτης, κάθε προσκυνητής, κάτι θα έχη να πη, να δη, να ακούση, να θαυμάση, να διηγηθή από τον βίο και τα θαύματά της.

Η Αγία είναι για όλους μας παρηγοριά, χαρά, φως, οδηγός, ιατρός, κυβερνήτις και ενίσχυσις. Η Αγία είναι βάλσαμο στους πόνους, φάρμακο στις ασθένειες, πρότυπο στην υπομονή, παραμυθία στις θλίψεις, καθαρισμός από τα πάθη, μητέρα και αδελφή μας σε κάθε βήμα της ζωής μας. Είναι «η Αγία μας».